લગભગ થોડાક વર્ષો પછી બનેલી ત્રીજી ઘટનાઃ આ જ કુટુંબની એક વ્યક્તિ અંગ્રેજ સરકારના શાસન સમયે ભાવનગર રાજયની અંદર રેશનિંગ ખાતામાં કામ કરે. બીજા વિશ્વયુદ્ધના કારણે તંગી. આ વ્યક્તિ રેશનિંગ ખાતામાં કામ કરતી હોવા છતાંય ઘરમાં ક્યાંય વધારાનો અનાજનો દાણો ખુલ્લી રીતે ન આવી જાય એનું બરાબર ધ્યાન રાખે. એક રેશનિંગના વેપારીને વિચાર આવ્યો કે, ‘આ વ્યક્તિનું કુટુંબ તો બહોળું છે, અને આ ખાતાના અધિકારીને ઘેર અનાજની તંગી પડે એ ચાલે?’ એટલે જઈને અનાજનો મોટો થેલો એમને ઘેર મૂકી આવ્યા. સાંજે ઘરે આવ્યાને ખબર પડી કે કાળાબજારનું અનાજ એમને ઘરે પહોંચ્યું છે, તો અનાજનો થેલો લઈ પેલા અધિકારીને ત્યાં પહોંચ્યા અને અનાજ પાછું આપ્યું ને સન્માર્ગે ચાલવાની શિખામણ આપતા કહ્યું કે, ‘મને જેટલું અનાજ મળે છે એમાંથી ઘર કઈ રીતે ચલાવવું તે હું અને મારા ઘરના સભ્યો સારી રીતે જાણીએ છીએ.’